Uznesenie Okresného súdu Prievidza sp. zn. 3T/28/2025 z 16. 7. 2025

Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 3T/28/2025 3825010597 16. 07. 2025 JUDr. Noema Turanovičová ECLI:SK:OSPD:2025:3825010597.3
Uznesenie Okresný súd Prievidza sudkyňou pre prípravné konanie JUDr. Noemou Turanovičovou v trestnej veci obvinenej A. B. dňa 16. júla 2025 takto rozhodol: Podľa § 355 ods. 9 Trestného poriadku berie na vedomie späťvzatie odporov, podaných prokurátorom Okresnej prokuratúry Prievidza dňa 1.7.2025, a obvinenou A. B., nar. X.XX.XXXX v C., okres Prievidza, trvale bytom D., E. F. XXX/X, proti trestnému rozkazu Okresného súdu Prievidza sp. zn. 3T/28/2025 zo dňa 25.6.2025. odôvodnenie: Prokurátor Okresnej prokuratúry Prievidza pod sp. zn. 1Pv 249/25/3307 podal dňa 23.6.2025 obžalobu na obvinenú A. B. (ďalej len obvinená) pre prečin marenia výkonu úradného rozhodnutia podľa § 348 ods. 1 písm. d) Trestného zákona. Samosudkyňa dňa 25.6.2025 pod sp. zn. 3T/28/2025 vydala trestný rozkaz, ktorým obvinenú uznala vinnou v zmysle podanej obžaloby a uložila jej trest odňatia slobody v trvaní 4 mesiacov, výkon ktorého bol obvinenej podmienečne odložený na skúšobnú dobu v trvaní 20 mesiacov, za súčasného uloženia trestu zákazu činnosti riadiť motorové vozidlá všetkého druhu v trvaní 22 mesiacov. Voči trestnému rozkazu podal prokurátor Okresnej prokuratúry Prievidza v zákonnej lehote písomne odpor (č.l. 56) z dôvodu, že výrok o vine sa nevzťahuje na skutok, ktorý spáchala obvinená. Odpor voči k veci sa vzťahujúcemu trestnému rozkazu z toho istého dôvodu podala v zákonnej lehote aj sama obvinená (č.l. 57, 64), ktorá vo svojom odpore uviedla, že vzhľadom k tomu, že sa jedná o administratívnu chybu, nevidí dôvod nariadenia hlavného pojednávania a žiada len o vykonanie opravy trestného rozkazu, námietku voči rozhodnutiu - trestnému rozkazu nepodala. Po vyhotovení opravného uznesenia vo vzťahu k nesprávne opísanému skutku, ktorým bola vykonaná náprava trestného rozkazu, prokurátor tento podaný odpor písomným vyjadrením zo dňa 10.7.2025, doručeným súdu toho istého dňa, v zmysle § 355 ods. 8 Trestného poriadku vzal späť. Podaný odpor vzala späť aj obvinená svojím vyjadrením zo dňa 15.7.2025, doručeným súdu 16.7.2025 (č.l. 66). Podľa § 355 ods. 8 Trestného poriadku obžalovaný a osoby, ktoré sú oprávnené podať v jeho prospech odvolanie, poškodený ako aj prokurátor môžu výslovným vyhlásením vziať podaný odpor späť, a to až dovtedy, kým súd začne hlavné pojednávanie. Osoba, ktorá je oprávnená podať v prospech obvineného odvolanie, môže vziať odpor späť len s jeho výslovným súhlasom.
Podľa § 355 ods. 9 Trestného poriadku vzatie odporu späť, ak niet prekážok, vezme samosudca uznesením na vedomie. Vzhľadom na horeuvedené skutočnosti, neexistujúc prekážok pre takéto rozhodnutie, súd rozhodol tak, ako je to uvedené vo výrokovej časti tohto uznesenia. Poučenie: Proti tomuto uzneseniu sťažnosť nie je prípustná.

